古風
作者：王令
朝代：宋

paragraphs: 古風何寥疏，世方盛誇慕。
利塗劇先趨，直軌迷曲注。
渾渾九河翻，仡仡百川注。
分爭或多岐，斂枕纔一趣。
睢盱承至歡，讋叠謝絕怒。
才得升斗多，勉售形骸顧。
不知萬鍾得，孰與一日裕。
况承丘山羞，願易頃刻遇。
誰能脱近役，自放就遐騖。
航湖足茭魚，拔野厭芼茹。
行招千古遊，坐與来世語。
延風敞虛襟，揖月坐嘉樹。
此意固有然，童兒未堪預。